Maria Sharapova maak nou soetgoed
JY LEES NOU Maria Sharapova maak nou soetgoed
Die tennisster en suikertand Maria Sharapova verkoop nou ook lekkers.
En die eerste produk wat Sugarpova op die rakke het, is lekkergoed. Maria, wat lief is vir soetgoed, het as kind lekkers as beloning vir 'n goeie tennisoefening gekry.
Nou bou die 25-jarige 'n maatskappy op die rug van dít waaroor sy mal was as kind: lekkergoed. Sy het haar eie geld ingestoot (ongeveer R4,5 miljoen) om Sugarpova se lekkergoed-reeks op die been te bring.
"Vir eers vind Sugarpova haar voete met die lekkergoed. Maar in die toekoms sal daar ook 'n klere- en kosmetiese reeks wees," sê die tennisskoonheid wat in Rusland gebore is.
'n Pakkie Sugarpova-lekkers sal jou wel 6 keer meer uit die sak jaag as die gemiddelde lekkergoed op die rak.
Die lekkergoed is nog nie in Suid-Afrika beskikbaar nie, maar eers net in Amerika en Australië. Dit word later die jaar uitgebrei na ander wêrelddele soos die Verenigde Koninkryk, Japan, Kanada, Rusland, Indië en China.
Maria het bekendheid verwerf toe sy in 2004 as 17-jarige die vroue-enkelspeltitel op Wimbledon gewen het. Met al haar toernooi-geld en geld wat sy kry vir advertensies vir Nike, Samsung Electronics, Tiffany en ander maatskappye, verdien sy jaarliks byna $28 miljoen (ongeveer R250 miljoen).